’n Geheime nuwe projek waaraan Minki tans werk is moontlik die rede agter dié haarkleurverandering. Hoewel sy nog nie enigiets oor die projek mag verklap nie, sien ons uit om Minki met haar nuwe kapsel te sien.
* Platinum-blond is gewaagd en pas die beste by ’n ligte gelaatskleur met ’n koel of pienk ondertoon. Op ’n donkerder gelaat kan dit maklik vaal en uitgewas vertoon en jou ouer laat lyk.
* Tydens die bleikproses word die haarkutikel (die omhulsel om die haarskag) beskadig, wat veroorsaak dat vog makliker uit jou hare ontsnap. Wanneer jy jou hare was, gebruik ’n bevogtigende sjampoe en opknapper om die vog terug te sit.
* Platinum-blonde hare kan ná ’n ruk geel begin lyk, veral as jy gereeld in die son kom. Gebruik af en toe ’n sjampoe en opknapper (soos ’n silwer of pers sjampoe) wat geelheid teenwerk. Wees ook op die uitkyk vir stileringsprodukte wat jou hare teen UV-strale beskerm.
* Kies helderder kleure vir jou lippe, soos rooi, pienk of koraal. Dis die maklikste manier om jou voorkoms op te helder en skep ’n fokuspunt op jou gesig. As jy jonger is en jou gelaat bloesend, kan jy speel met neutrale lipskakerings.